ბნელი კოშკი (2017 წლის ფილმი)
„ბნელი კოშკი“ (ინგლ. The Dark Tower) — 2017 წლის ამერიკული სამეცნიერო ფანტასტიკური ვესტერნი, რომლის რეჟისორი და თანასცენარისტი ნიკოლა არსელია. იგი არის სტივენ კინგის ამავე სახელწოდების რომანების სერიის გაგრძელება, იდრის ელბას როლანდ დისკეინის როლში მონაწილეობით. როლანდი მსროლელია, რომელმაც უნდა გადაარჩინოს ბნელი კოშკი - მითური სტრუქტურა, რომელზეც დამოკიდებულია ყველა სამყარო. მთავარი უარყოფითი გმირია უოლტერ ო'დიმი (მეთიუ მაკ-კონეჰი), „მამაკაცი შავებში“. დაგეგმილი იყო, რომ ფილმი იქნებოდა შესავალი ტელესერიალისთვის. მასში გამოყენებულია როგორც „ბნელი კოშკის“ რომანების თემები, ასევე ელემენტები წიგნებიდან „ნათება“ და „დოქტორი ძილი“. მოქმედება მიმდინარეობს თანამედროვე ნიუ-იორკში და როლანდის მშობლიურ შუა-სამყაროში. არსელი ამბობდა, რომ მოყვარულები მიხვდებოდნენ ფილმის კავშირს უფრო ადრეულ მოვლენებთან და რომ იგი არ ეფუძნებოდა რომელიმე წიგნის ერთ სიუჟეტს. ფილმის პრემიერა გაიმართა ნიუ-იორკის თანამედროვე ხელოვნების მუზეუმში, 2917 წლის 31 ივლისს, ხოლო ძირითადი ჩვენებები აშშ-ში 4 აგვისტოს დაიწყო, Columbia Pictures-ის დისტრიბუციით. ნამუშევარმა ძირითადად უარყოფითი შეფასებები მიიღო - „გაუგებარი შინაარსის“, ისევე, როგორც წიგნებისგან შორს მყოფი იდეების და სიმარტივის გამო. ამასთან, ზოგიერთმა კრიტიკოსმა დადებითად შეაფასა ელბას და მაკ-კონეჰის შესრულება. ფილმის შემოსავალმა შეადგინა 110.3 მილიონი აშშ დოლარი.